Áttörést értek el birminghami kutatók az öregedés megállításában | Az online férfimagazin
Áttörést értek el birminghami kutatók az öregedés megállításában
Balla Sándor 18/07/30 HÉTFŐ 05:25
Egy génmutáció „kikapcsolásával” sikerült visszafordítaniuk az öregedéssel összefüggő bőrráncosodást és szőrhullást egereknél a birminghami Alabamai Egyetem kutatóinak.
Keshav Singh és kollégái egy antibiotikumot adtak be a rágcsálóknak, majd az génmutációt indított be, ami pedig mitokondriális diszfunkcióhoz vezetett. (A mitokondriumok a sejt energiatermelő és -átalakító szervecskéi.)
Négy héten belül az egerek szőre megőszült, megritkult, a mozgásuk lelassult, és fásulttá váltak, vagyis olyan változásokon mentek keresztül, amelyek a természetes öregedés folyamatára emlékeztetnek. A bőrük a mutációt követő 4. és 8. hét között beráncosodott. A nőstényeknél jóval erősebb volt a ráncosodás, mint a hímeknél.
Amikor azonban a kutatók „kikapcsolták” a génmutációt, helyreállítva a mitokondriális működést, az egerek bőre kisimult, és vastag bundájuk nőtt – és megkülönböztethetetlenné váltak az azonos korú társaiktól.
„Ismereteink szerint ilyesfajta megfigyelésre még sosem került sor” – magyarázta Singh, megjegyezve, hogy a mutáció egy, a mitokondriális funkciót befolyásoló génben zajlott le. Az embereknél időskorban figyelhető meg a mitokondriális funkciók hanyatlása, továbbá a mitokondriumok működési zavara a korral összefüggő betegségekhez vezethet.